ราชกิจจาฯ ประกาศไทยกู้เงิน “ญี่ปุ่น” ฟื้นศก. 1.3 หมื่นล. อายุเงินกู้ 15 ปี
ราชกิจจานุเบกษา ประกาศ กระทรวงการคลังกู้เงินจากรัฐบาลญี่ปุ่น 1.34 หมื่นล้านบาท เพื่อแก้ปัญหาเศรษฐกิจจากโควิด-19 อายุเงินกู้ 15 ปี อัตราดอกเบี้ยร้อยละ 0.20
ราชกิจจานุเบกษา ประกาศ กระทรวงการคลังกู้เงินจากรัฐบาลญี่ปุ่น 1.34 หมื่นล้านบาท เพื่อแก้ปัญหาเศรษฐกิจจากโควิด-19 อายุเงินกู้ 15 ปี อัตราดอกเบี้ยร้อยละ 0.20
10 มิ.ย. 2565

ผู้สื่อข่าวรายงานว่า เว็บไซต์ ราชกิจจานุเบกษา เผยแพร่ประกาศกระทรวงการคลังเรื่อง การกู้เงินจากรัฐบาลญี่ปุ่น สำหรับ COVID-19 Crisis Response Emergency Support Loan เพื่ออนุวัติตามนัยมาตรา 8 แห่งพระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 ประกอบมาตรา 16 แห่งพระราชบัญญัติการบริหารหนี้สาธารณะ พ.ศ. 2548 และที่แก้ไขเพิ่มเติม
โดยกระทรวงการคลังได้ลงนามตามมติคณะรัฐมนตรี หรือ ครม.ในสัญญาเงินกู้กับองค์การความร่วมมือระหว่างประเทศของญี่ปุ่น (Japan International Cooperation Agency: JICA) เมื่อวันที่ 3 พฤษภาคม 2565 โดยมีสาระสำคัญ และเงื่อนไขของการกู้เงิน ประกอบด้วย การเงินกู้สกุลเงินเยน จำนวน 50,000 ล้านเยน หรือเทียบเท่า 13,432.35 ล้านบาท (คำนวณตามอัตราแลกเปลี่ยนขายถัวเฉลี่ยของเงินบาทกับเงินเยน ณ วันลงนามในสัญญา คือ 26.8647 บาท ต่อ 100 เยน) อายุเงินกู้ 15 ปี ระยะปลอดการชำระคืนเงินต้น 4 ปี
สำหรับเงินกู้ดังกล่าวจะคิดอัตราดอกเบี้ยคงที่ ร้อยละ 0.01 ต่อปี กำหนดชำระปีละ 2 งวด โดยชำระในวันที่ 20 พฤษภาคม และวันที่ 20 พฤศจิกายน ของแต่ละปี ส่วนอัตราค่าธรรมเนียมการกู้เงิน (Front-End Fee) ร้อยละ 0.20 ของวงเงินกู้ โดยต้องชำระภายใน 60 วัน หลังจากสัญญาเงินกู้มีผลบังคับใช้
ทั้งนี้ได้กำหนดชำระคืนต้นเงินกู้ทุกวันที่ 20 พฤษภาคม และวันที่ 20 พฤศจิกายน โดยชำระต้นเงินกู้งวดแรกในวันที่ 20 พฤษภาคม 2569 และชำระคืนต้นเงินกู้งวดสุดท้ายในวันที่ 20 พฤษภาคม 2580 โดยเงินกู้จะนำไปใช้ เพื่อนำไปใช้จ่ายสำหรับแผนงาน/โครงการภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคมจากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564